(Návrh)

Vyhláška

Úradu pre územné plánovanie a výstavbu Slovenskej republiky

z .... 2022,

o výkone geografických a kartografických činností vo výstavbe

 Úrad pre územné plánovanie a výstavbu Slovenskej republiky podľa § 62 ods. 1 písm. e) zákona č. ... /2021 Z. z. o výstavbe ustanovuje:

§ 1

Predmetom vyhlášky je

1. úloha geodeta v pozícii geodeta stavebníka, geodeta projektanta a geodeta zhotoviteľa stavby, úlohu hlavného geodeta stavby na stavbách kde sa táto pozícia vyžaduje návrhom zákona o výstavbe,
2. úloha geodeta v jednotlivých fázach prípravy, realizácie a prevádzky stavieb,
3. obsah a náležitosti dokumentácie pripravovanej geodetom v ktorejkoľvek vyššie menovaných pozícií a fáz,
4. množina vybraných geodetických činností (§6 zákona o geodézii a kartografii), včítane ich kvalitatívnych podmienok a náležitostí dokumentácie,
5. podmienky vzájomnej súčinnosti geodetov pôsobiacich v ktorejkoľvek vyššie menovaných pozícií a fáz na danej stavbe,
6. podmienky súčinnosti geodetov s ostatnými účastníkmi stavebného procesu.

§ 2

Predmetom úpravy ďalej je špecifikácia kvalitatívnych podmienok a náležitostí dokumentácie pri výkone geodetických činností súvisiacich s:

1. prípravou mapových podkladov a ďalších geodetických podkladov,
2. protokolárnym odovzdaním a prevzatím geodetických podkladov stavby,
3. vypracovaním projektu vytyčovacej siete,
4. zhotovením a kontrolou vytyčovacích výkresov na vytýčenie priestorovej polohy a podrobné vytýčenie stavby,
5. vybudovaním vytyčovacej siete,
6. vyznačením priebehu podzemných vedení a inžinierskych sietí v priestore stavby,
7. kontrolným meraním terénu pred začatím zemných prác,
8. vytýčením priestorovej polohy a s podrobným vytýčením stavby,
9. kontrolou vytýčenia stavby,
10. realizáciou merania skutočného vyhotovenia stavby a vyhotovením geodetickej časti dokumentácie skutočného zhotovenia stavby,
11. vyhotovením projektu na merania posunov a pretvorení,
12. realizáciou merania posunov a pretvorení,
13. vyhotovením podkladov pre technickú účelovú mapu (ak sa vyžaduje – napr. technická mapa mesta, základná mapa diaľnice, jednotná železničná mapa, základná mapa závodu, a pod.),
14. realizáciou meraní za účelom fakturácie stavebných prác a výkonov,
15. vyhotovením dokumentácie geodetických činností v stavebnom denníku,
16. súborným spracovaním informačného systému stavby,
17. vyhotovením porealizačnej dokumentácie stavby a podkladov na zápis stavby v KN.

Odôvodnenie:

V roku 1974 bol realizovaný v tej dobe veľmi významný krok v oblasti legislatívnej úpravy výkonu geodetických a kartografických činností (GAK) vo výstavbe a to vydaním vyhlášky SÚGK č. 11/1974 Zb. o geodetických prácach vo výstavbe. Vyhláška podrobne špecifikovala povinnosti jednotlivých účastníkov výstavby a zaviedla funkciu zodpovedného geodeta, čím sa stala na dlhé roky oporou geodetov pri výkone ich činnosti na stavbách. Jej pozícia bola výrazne posilnená odkazom v zákone č. 50/1976 Zb. o územnom plánovaní a stavebnom poriadku. Nesporným prínosom bolo aj jej prepojenie na vtedajšiu vyhlášku o dokumentácii stavieb č. 163/1973 Zb.

Predmetné dokumenty legislatívne pokrývali celý diapazón GAK činností súvisiacich s prípravou, projektovaním a realizáciou všetkých druhov stavieb, ako aj oblasť efektívneho využitia výsledkov GAK činností pre tvorbu a údržbu štátnych mapových diel, databázy vtedajšej evidencie nehnuteľností a pre tvorbu a doplňovanie dokumentačných fondov rezortu geodézie a kartografie. Predmetné dokumenty spoločne a jednoznačne stanovili povinnosti jednotlivých účastníkov výstavby a zároveň obsahovali vymedzenie pôsobnosti vtedajších orgánov štátnej správy v oblasti výkonu GAK činností vo výstavbe. Výrazným prínosom predmetných dokumentov bola aj skutočnosť, že zabezpečili jednotnú a vyžadovanú odbornú úroveň výsledkov GAK činnosti vo výstavbe.

Na stavbách sú obvykle kladené vysoké požiadavky na rýchlosť prípravy a spracovanie projektovej dokumentácie a na efektívne a rýchle zhotovenie stavby, z čoho vyplýva požiadavka na operatívne riešenie súčinnosti zhotoviteľa stavby a výkonu GAK činností. Pri veľkých a náročných stavbách často vzniká zložitý systém zmluvných vzťahov medzi stavebníkom, zhotoviteľom projektovej dokumentácie a jeho subdodávateľmi i zhotoviteľom samotnej stavby a jeho subdodávateľmi. Pokiaľ každý z týchto subjektov je zmluvne viazaný na inú geodetickú firmu, vznikne veľmi neprehľadná situácia, ktorá nevyhnutne vedie ku kolíziám a konfliktom.

Koordinácia výkonu GAK činností a zjednotenie jej odbornej úrovne a kvality, ako aj kontrola jej dodržiavania pri realizácii GAK činností a vyhotovovaní dokumentácie GAK činností, nie je možná zo strany stavebníka ani zhotoviteľa, aktuálne ani zo strany štátnej správy – stavebnej alebo katastrálnej inšpekcie. Táto skutočnosť ešte výraznejšie zdôrazňuje potrebu legislatívnej úpravy výkonu GAK činností vo výstavbe a to vo forme samostatnej vyhlášky venovanej danej problematike, priamo naviazanej na zákon o výstavbe.

Po zrušení samostatnej vyhlášky č.11/1974 Zb. o geodetických prácach vo výstavbe bol jej obsah čiastočne implementovaný do vyhlášky 178/1996 Z. z., ktorou sa vykonáva zákon NR SR č. 215/1995 Z. z. o geodézii a kartografii. Predmetná úprava však nepokrývala dostatočne celú škálu činností geodeta v stavebnom procese a na stavbách dochádzalo neprehľadným situáciám a sporom. Čiastočné riešenie situácie prinieslo rozšírenie rozsahu predmetných ustanovení vo vyhláškach ÚGKK SR č. 300/2009 Z. z. a č. 75/2011 Z. z., ktorými sa vykonáva zákon NR SR č. 215/1995 Z. z. o geodézii a kartografii.

Nevýhodou tejto právnej úpravy (schémy) je, že dokumenty sú viazané na zákon o geodézii a kartografii a nie na zákon o výstavbe, čo vyvoláva u mnohých účastníkov výstavby „pocit“, že ustanovenia týchto vyhlášok nie sú pre nich záväzné (týkajú sa len geodetov) a je chronicky pretrvávajúcim problémom vymožiteľnosť ich ustanovení na stavbách. Geodetov to stavia často do neriešiteľných situácií a pozícií.

Navrhujeme preto návrat k stavu, kedy podrobná úprava obsahu a výkonu geodetických činností súvisiacich s prípravou, realizáciou a prevádzkou stavieb bude obsahom jednej samostatnej vyhlášky logicky viazanej na zákon o výstavbe.